  Виталий Пронин Матэктӥсь шутэтскон нуналъёсы вань мылкыд карисьёс куас вылэ султозы. «Россиысь куас сюресъёс - 2013» ужрад Россиын 1982-тӥ арысен ортче, палэнэ уг кыльы Удмуртия но.Куасэн бызьылонъя ӵошатскон асьме шаерын кык нунал ортчытӥськоз. Субботае мугорзэс кыдатозы спортэз яратӥсьёс, чылкыт омырен шоканы мылкыд карисьёс. Нош арнянуналэ Г. Кулаковалэн спорткомплексаз люкаськозы шаерысьтымы тужгес кужмо спортсменъёс.Ижын куасэн бызьылон радъямын луоз ваньмаз ёросъёсын. Гуртъёсын улӥсьёс но ужрадэ пыриськыны мылкыд каремзэс шараязы. Озьы шутэтскон нуналъёсы Удмуртиысь 20 ёросын спорт праздникъёс ортчозы. «Россиысь куас сюресъёс» ужрадлэн тужгес тодмо пусэз - гадьпус но изьы.Азьвыл аръёсы Удмуртилы 15 сюрс комплект келяллязы ке, туэлы квота 7 сюрс 500 гинэ. Кинлы люкозы со изьыез? Азьвыл аръёсы куд-ог кескичъёс, изьы понна пусйиськыса, куас вылэ ӧз ик султылэ. Мугорез кыдатон культурая, спортъя но туризмъя министерствоысь специалистъёс ивортэмъя, йыре пононэз туэ сётозы стартэ потӥсьёслы гинэ.Озьы ик быдэн 500 комплект висъяськоз шаерысьтымы тужгес сэзь ёросъёслы - ар ӵоже кыстӥськем смотр-конкурсын вормисе потэмъёслы. Шудоос пӧлы шедизы Балезино, Эгра, Пичи Пурга, Ува но Дэбес ёросъёсын улӥсьёс.Валентина Емельянова Теги: куасэнбызьылон  